REGULAMENTUL (CE) NR. 184/2007 AL COMISIEI
din 20 februarie 2007
privind autorizarea diformiatului de potasiu (Formi LHS) ca aditiv pentru furaje
(Text cu relevanţă pentru SEE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Regulamentul (CE) nr. 1831/2003 al Parlamentului European şi al Consiliului din 22 septembrie 2003 privind aditivii din furaje (1), în special articolul 9 alineatul (2),
întrucât:
(1)
Regulamentul (CE) nr. 1831/2003 prevede că aditivii din furaje sunt supuşi autorizării şi defineşte motivele şi procedurile de acordare a unei astfel de autorizaţii.
(2)
A fost depusă o cerere de autorizare pentru preparatul menţionat în anexă, în conformitate cu articolul 7 din Regulamentul (CE) nr. 1831/2003. Această cerere a fost însoţită de informaţiile şi documentele necesare în sensul articolului 7 alineatul (3) din regulamentul în cauză.
(3)
Cererea priveşte autorizarea preparatului diformiat de potasiu (Formi LHS) ca aditiv în hrana purceilor (înţărcaţi) şi a porcilor la îngrăşat, urmând a fi clasificat în categoria „aditivi zootehnici”.
(4)
Metoda de analiză menţionată în cererea de autorizare, în conformitate cu articolul 7 alineatul (3) litera (c) din Regulamentul (CE) nr. 1831/2003, priveşte determinarea substanţei active a aditivului pentru furaje în furaje. În consecinţă, metoda de analiză la care se face referire în anexă la prezentul regulament nu trebuie înţeleasă ca fiind o metodă comunitară de analiză în sensul articolului 11 din Regulamentul (CE) nr. 882/2004 al Parlamentului European şi al Consiliului din 29 aprilie 2004 privind controalele oficiale efectuate pentru a asigura verificarea conformităţii cu legislaţia privind hrana pentru animale şi produsele alimentare şi cu normele de sănătate animală şi de bunăstare a animalelor (2).
(5)
Autoritatea Europeană pentru Siguranţa Alimentară (denumită în continuare „autoritatea”) concluzionează în avizul său din 14 februarie 2003 (3) că siguranţa acestui aditiv pentru consumator, utilizator şi mediu a fost deja stabilită şi că nu va fi modificată de către utilizarea propusă. În continuare, concluzionează că folosirea preparatului nu are efect negativ asupra acestor categorii de animale şi că folosirea preparatului permite îmbunătăţirea parametrilor zootehnici (câştig mediu zilnic în greutate, indice de consum alimentar) pentru purcei (înţărcaţi) şi porci la îngrăşat. Consideră că planul de supraveghere după introducerea pe piaţă, furnizat de către solicitant, este corespunzător. Avizul autorităţii recomandă luarea de măsuri corespunzătoare privind siguranţa utilizatorilor. În vederea elaborării avizului său, autoritatea a verificat de asemenea raportul privind metoda de analiză a aditivului pentru hrana animalelor, transmis de către laboratorul comunitar de referinţă instituit prin Regulamentul (CE) nr. 1831/2003.
(6)
Evaluarea acestui preparat indică faptul că sunt îndeplinite condiţiile de autorizare stabilite la articolul 5 din Regulamentul (CE) nr. 1831/2003. Prin urmare, trebuie autorizată utilizarea preparatului în cauză, în conformitate cu modalităţile prevăzute în anexă la prezentul regulament.
(7)
În consecinţă, articolul 1 al Regulamentului (CE) nr. 1810/2005 al Comisiei din 4 noiembrie 2005 privind o nouă autorizaţie pentru 10 ani a unui aditiv pentru furaje, autorizaţia permanentă a anumitor aditivi pentru furaje şi autorizaţia provizorie a unor noi utilizări ale anumitor aditivi pentru furaje autorizaţi deja (4), care autoriza folosirea respectivă în temeiul dispoziţiilor tranzitorii ale Regulamentului (CE) nr. 1831/2003, trebuie eliminat.
(8)
Măsurile prevăzute de prezentul regulament sunt conforme cu avizul Comitetului permanent pentru lanţul alimentar şi sănătatea animală,
ADOPTĂ PREZENTUL REGULAMENT:
Articolul 1
Preparatul menţionat în anexă, care aparţine categoriei de aditivi „aditivi zootehnici” şi grupei funcţionale „alţi aditivi zootehnici”, este autorizat ca aditiv pentru furaje, în condiţiile stabilite în respectiva anexă.
Articolul 2
Articolul 1 din Regulamentul (CE) nr. 1810/2005 se elimină.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale şi se aplică direct în toate statele membre.
Adoptat la Bruxelles, 20 februarie 2007.